1.Johdanto

1.1Tausta

Avoimia työpaikkoja koskeviin tilastoihin kirjataan tiettynä ajankohtana avoimina olevien työpaikkojen määrä eli se osa työvoiman kysynnästä, jota työvoiman tarjonta ei täytä. Siten tilastot antavat tärkeää tietoa työvoiman tarjonnan ja kysynnän eroista, mukaan lukien työmarkkinoiden kohtaanto-ongelmista, joita esiintyy silloin, kun työnhakijoiden taidot tai sijainti eivät vastaa mahdollisten työnantajien odotuksia.

Yhteisön alueella olevia avoimia työpaikkoja koskevista neljännesvuosittaisista tilastoista 23 päivänä huhtikuuta 2008 annettu Euroopan parlamentin ja neuvoston asetus (EY) N:o 453/2008, jäljempänä ’avoimia työpaikkoja koskevista tilastoista annettu asetus’, muodostaa puitteet avoimia työpaikkoja koskevien neljännesvuosittaisten tilastojen tuottamiselle ja arvioinnille.

Avoimia työpaikkoja koskevista tilastoista annetun asetuksen 10 artiklassa edellytetään, että komissio antaa Euroopan parlamentille ja neuvostolle kertomuksen asetuksen täytäntöönpanosta 24 päivään kesäkuuta 2010 mennessä ja sen jälkeen kolmen vuoden välein. Kertomuksessa arvioidaan jäsenvaltioiden toimittamien tilastojen sekä Euroopan tason aggregaattien laatua. Lisäksi siinä yksilöidään ja osoitetaan alueita, joita voitaisiin tulevaisuudessa parantaa.

Tämä on viides komission kertomus Euroopan parlamentille ja neuvostolle. Kertomus perustuu tietojen toimittamisesta neljännesvuosittain saatuihin kokemuksiin ja jäsenvaltioiden vuosittaisissa laaturaporteissaan toimittamiin asiakirjoihin. Tässä kertomuksessa keskitytään edellisen version jälkeen vastaanotettujen avoimia työpaikkoja koskevien tilastojen laatuun. Kertomuksessa tarkastellaan komissiolle toimitettuja avoimia työpaikkoja koskevia tilastoja viitevuosineljänneksiltä vuoden 2019 ensimmäisestä neljänneksestä (2019Q1) vuoden 2021 viimeiseen neljännekseen (2021Q4).

1.2Oikeudellinen kehys

Komissio on täydentänyt avoimia työpaikkoja koskevista tilastoista annetulla asetuksella luotuja puitteita kahdella täytäntöönpanoasetuksella:

– komission asetus (EY) N:o 1062/2008, jossa määritellään vuoden 2014 ensimmäisestä neljänneksestä alkaen sovellettavat kausitasoitusta koskevat menettelyt sekä jäsenvaltioiden komissiolle vuosittain toimittamien laaturaporttien rakenne, sisältö ja toimituspäivät; ja

– komission asetus (EY) N:o 19/2009, jossa määritellään termi ’avoin työpaikka’, asetetaan tietojen toimittamisen määräajat ja täsmennetään ajanjaksot, joita ensimmäisten toimitettavien tietojen on koskettava. Tämän säädöksen liitteessä luetellaan toteutettavuustutkimuksia tekevät maat ja tutkimuksissa käsiteltävät aiheet.

Edellä mainitun lainsäädännön mukaisesti kaikkien jäsenvaltioiden on toimitettava kaikkia avoimia ja täytettyjä työpaikkoja maassaan koskevat aikasarjat vuoden 2010 ensimmäisestä neljänneksestä alkaen. Jäsenvaltioiden on toimitettava tiedot 70 päivän kuluessa vuosineljänneksen päättymisestä (T+70). Lisäksi niiden jäsenvaltioiden, joiden työntekijöiden kokonaismäärä on enemmän kuin 3 prosenttia EU:n työntekijöiden kokonaismäärästä, on toimitettava pikaennakot 45 päivän kuluessa vuosineljänneksen päättymisestä (T+45).

Jäsenvaltioiden on toimitettava tiedot avoimien ja täytettyjen työpaikkojen määristä kaikissa yrityksissä ja kaikilta toimialoilta NACE Rev. 2 -luokituksen kunkin pääluokan mukaisesti. Avoimia työpaikkoja koskevista tilastoista annetussa asetuksessa kuitenkin todetaan, että niissä jäsenvaltioissa, joiden on vaikea toimittaa tietoja pienyrityksistä (määritelty alle 10 työntekijän yrityksiksi) ja NACE Rev. 2:n pääluokista O–S (luokkien pääasialliset toimet koskevat julkista hallintoa, terveyspalveluita ja koulutusta) olisi tehtävä toteutettavuustutkimuksia.

Vaikka osa jäsenvaltioista on voinut kattaa näiden toteutettavuustutkimusten avulla koko talouden, näin ei ole vielä tehty kolmessa jäsenvaltiossa (Tanska, Ranska ja Italia). Näitä maita koskevat tiedot eivät ole täysin vertailukelpoisia muun EU:n tietojen kanssa. Ranskassa ja Italiassa julkinen hallinto ja koulutus sekä terveys- ja sosiaalipalvelut (NACE Rev. 2:n pääluokat O, P ja Q) eivät kata julkisia elimiä. Lisäksi Ranskassa tutkimuksiin sisältyvät ainoastaan vähintään 10 työntekijää työllistävät yritykset, kun taas Tanskassa on katettu ainoastaan yritystalouden yritykset (NACE Rev. 2:n pääluokat B–N).

Edellisen kertomuksen jälkeen Italia ja Malta ovat alkaneet toimittaa avoimia työpaikkoja koskevia tietoja kaikenkokoisista yrityksistä, myös 1–9 työntekijää työllistävistä yrityksistä. Tämän johdosta Malta kattaa nyt kaikki avoimia työpaikkoja koskevat tilastot.

Kertomuksen loppuosa on jäsennelty seuraavasti: Kertomuksen toisessa osassa kuvataan, kuinka avoimia työpaikkoja koskevista tilastoista annetun asetuksen täytäntöönpano on edistynyt kuluneiden kolmen vuoden aikana, kolmannessa osassa analysoidaan covid-19-kriisin tärkeintä vaikutusta avoimia työpaikkoja koskeviin tilastoihin ja neljännessä osassa arvioidaan avoimia työpaikkoja koskevien tilastojen laatua. Lopuksi viidennessä osassa esitetään päätelmiä ja ehdotetaan keinoja, joiden avulla käyttäjien odotuksiin voidaan tulevaisuudessa vastata entistä paremmin.

2.Edellisen kertomuksen jälkeinen yleinen edistyminen

Vuonna 2019 annetun edellisen kertomuksen jälkeen ei ole tapahtunut lainsäädännöllisiä muutoksia.